Кәкүк сәйе
Маҡсат: Башҡорт халыҡ байрамдары менән таныштырыуҙы дауам итеү.Башҡорт халыҡ ижады аша балаларҙың телмәрен, һүҙ байлығын ,йыр-бейеүгә оҫталыҡтарын үҫтереү.Тыуған яҡтың тәбиғәте менән ғорурланыу һәм уны һаҡлау тойғоларын үҫтереү
Алып барыусы.   
Тыңлағыҙ!Тыңлағыҙ!
Яҙғы байрам,бөгөн байрам!
“Кәкүк сәйен” үткәрәбеҙ
Самауырҙар түңкәрәбеҙ!
“ Кәкүк сәйе”, “ Кәкүк сәйе!”
Ҡунаҡ һыйлар әсәйем
Ҡунаҡ һыйлар ҡыҙҙар
Ҡунаҡ һыйлар малайҙар
Ҡунаҡ һыйлар инәйҙәр
Ҡунаҡ һыйлар килендәр
Бөтәһелә килһендәр….
Ололар менән балалар инә. Музыка аҫтында түшәктәр йәйеп,самауырҙар ҡуйып,өйкөп – өйкөм ултыралар.
Алып барыусы. Хәйерле көн ҡәҙерле балалар,ҡунаҡтар! Бөгөн беҙҙә  “Кәкүк сәйе” байрамы.Был байрам, яҙ етеп,тәбиғәт аллы-гөллө сәскәләргә күмелеп,кәкүк килгәс, үткәрелгән.
Бала.Ҡар һыуы китте инде,
Ерҙәр ҙә кипте инде.
Кәкүк сәйенә яланға
Сығыр мәл етте инде.
Бала. Аҡ самауырҙар ҡуйҙыҡ
Йәйҙек аҡ ашъяулыҡтар.
Күктән именлектәр һорап.
Һалдыҡ төрлө ризыҡтар.
Бала.Игендәр ишелеп уңһын,
Бураға иген тулһын!
Йыр – бейеү “Косилка – молотилка”
Бала. Ә минең инәйҙәргә һорауым бар. Ниңә “Кәкүк сәйе” байрамын үткәрәләр ул, һандуғас йәки һабан турғайы сәйе түгел?
Беренсе инәй.Борон- борондан башҡорттар ҡош-ҡортҡа табынып йәшәгән. Кәкүк –халҡыбыҙҙың риүәйәт-әкиәттәрендә ҡошҡа әйләнгән әсәне йәки һөйгәненә мәңге тоғро ҡалған ҡыҙҙы сағылдыра.
Икенсе инәй.Ҡарға,кәкүкте кешеләргә изгелек килтереүсе ҡоштар, тип иҫәпләгән халҡыбыҙ.Шуға уларға бағышлап байрамдар  үткәргәндәр.Уларҙан йәйҙең матур килеүен,игендең ишелеп уңыуын һорағандар.
Алып барыусы. Байрамды башлар өсөн ил инәһе – йорттобоҙҙоң Аҡ инәйенән фатиха алайыҡ әле.
Аҡ инәй. Бына,донъялар имен-аман торғас,яҙҙы ла иҫән –һау ҡаршыланыҡ,аллаға шөкөр.”Кәкүк сәйе”нә сығырға ниәтләндек. Кәкүк үҙе матур итеп ҡысҡырһа ла,борон кешеләр уға шикләнеп ҡарағандар. “Өй башына ултырып ҡысҡырһа ла килешмәй:йортҡа ҡайғы килә.Ауылға осоп килһә,аслыҡ була,-тиер ине халыҡ.
Йәйҙең башы уң булһын,
Ризыҡтары мул булһын!
Ашлыҡ ишелеп уңһын
Байрам мөбәрәк булһын!
Илдәребеҙ имен торһон!
Бергә: Амин, инәй шулай булһын!
Кәкүк  саҡырған тауыш ишетелә.
Аҡ инәй. Кәкүк саҡыра бит балалар! Уң ҡолаҡ менән ишеттегеҙме,һул ҡолаҡ менәнме?
Бергә:Уң ҡолаҡ менән, уң ҡолаҡ менән!
Аҡ инәй.  Тәүге кәкүк тауышын уң ҡолаҡ  менән ишетһәң гел яҡшылыҡ ишетәһең.
Тағы ла кәкүк саҡыра.
(Балалар ерҙән услап алалар).
Бала. Усыма үлән сыҡты
Аҡ инәй.Тимәк йыл яҡшы килер.
Бала. Минең усыма йөн сыҡты.
Аҡ инәй.Йөн сыҡһа мал үрсей.
Бала. Минең усыма йыуа сыҡты.
Аҡ инәй.Ризыҡ сыҡҡас ашлыҡ уңа.Бик яҡшы балалар.Хоҙай Тәғәлә биреп,йыл матур булһа,иген ишелеп уңыр.
-Әйҙәгеҙ, Кәкүкте саҡырайыҡ бында.
Бергә:Кәкүк.кәкүк кил әле
            Хәлебеҙҙе бел әле
Кәкүк.
Танышайыҡ: мин-кәкүк
Күлдәгем көрәнһыу – күк
Ҡайттым йылы яҡтарҙан
Сәләмдәр һеҙгә бик күп
Йыр – бейеү “Кәкүк”
Кәкүк. Ваҡытым юҡ,балалар китәйем инде, эштәреп күп. 
Алып барыусы.Ә беҙ ишеттек, һинең бер нәмә лә эшең юҡ.
Сәңгелдәк асмай ағасҡа,
Бәпестәрен бәүелтмәй.
Емдәр ташып, балаларына
Ҡанаттарын кәйелтмәй.
Ун –егерме йомортҡаһын
Һала төрлө ояға
Баҫып ҡарап ултырырға,
Әллә инде ояла.
Кәкүк.
Белмәйһегеҙ шул мине,
Ун сәғәтләп эшләйем.
Бер сәғәттә йөҙ ҡарышлауыҡ
Суҡышыма тешләйем.
Оҙон сәсле һимеҙкәйҙәр, 
Миңә бик тәмле һыйға.
Һайланышып ашамайҙар
Башҡа ҡош теймәй уға.
Алып барыусы. Шулаймы ни? Ә беҙ белмәнек тә,
                             Файҙаң күп бит урманға.
                              Иҫән – һау йөрө кәкүк
                               Сәләм әйт башҡа ҡоштарға ла.
Аҡ инәй. Сәхрәләргә сығып бер ултырыу үҙе бер ғүмер. Ошо табыныбыҙҙа ултырыусы ағинәйҙәргә лә һүҙ бирәйек.
Ағинәйҙәр сығышы.
Аҡ инәй. Байрамыбыҙ тамамланыуға ла бара. Ҡалған ашты теләктәр теләп,ағас төбөнә һалайыҡ,кәкүк тә, башҡа ҡоштар ҙа байрам итһен.
Бала.Илгә именлек килһен!
Бала:Күктән изгелек булҙын!
Бала:Көндәр һәр саҡ матур торһон!
Бала:Иген ишелеп уңһын!
Оло инәй.Амин,шулай булһын!
                  Ямғырҙар яуып торһон,
                   Һаулыҡ булһын,бәхет булһын!
Бергә:Донъялар имен  - торһон! 
Сығалар.


